b'\n_START_ARTICLE_\nCarl Gustaf Eschner\n_START_PARAGRAPH_\nCarl Gustaf Eschner (17. helmikuuta 1805 Loviisa \xe2\x80\x93 21. marraskuuta 1853 Turku) oli turkulainen kauppias, joka testamenttasi Turun kaupungille noin 30\xc2\xa0000 hopearuplaa merimiehi\xc3\xa4 ja kauppamiehi\xc3\xa4 hoitavan vapaasairaalan rakentamiseksi. Sairaala j\xc3\xa4i aikoinaan rakentamatta, mutta vuonna 1919 varojen hoitajaksi perustettu Eschnerska Frilasarettet -s\xc3\xa4\xc3\xa4ti\xc3\xb6 on tukenut merkitt\xc3\xa4v\xc3\xa4sti Turunmaan sairaalan, sis\xc3\xa4tautisairaalan ja vuosina 1961\xe2\x80\x932007 toimineen saattohoitokoti Turun Radiumkodin rakentamista. S\xc3\xa4\xc3\xa4ti\xc3\xb6 on tukenut my\xc3\xb6s muun muassa Turun yliopistoa ja \xc3\x85bo Akademita. Esimerkiksi vuonna 2019 s\xc3\xa4\xc3\xa4ti\xc3\xb6 lahjoitti miljoona euroa \xc3\x85bo Akademin gerontologian professuurin perustamiseksi._NEWLINE_Carl Gustaf Eschner ansaitsi omaisuutensa kaupank\xc3\xa4ynnill\xc3\xa4 ja laivanvarustajana. H\xc3\xa4n oli osavarustajana kymmenkunnassa rahtilaivassa ja osakkaana telakkayrityksess\xc3\xa4 sek\xc3\xa4 suomalais-ven\xc3\xa4l\xc3\xa4isess\xc3\xa4 valaanpyyntiyhti\xc3\xb6ss\xc3\xa4 Rysk-Finska Hwalfiskeri Bolaget._NEWLINE_Eschner kuoli perheett\xc3\xb6m\xc3\xa4n\xc3\xa4 48 vuoden i\xc3\xa4ss\xc3\xa4. Kymmenen p\xc3\xa4iv\xc3\xa4\xc3\xa4 ennen kuolemaansa h\xc3\xa4n allekirjoitti testamentin kolmestakymmenest\xc3\xa4tuhannesta hopearuplasta sairaalan perustamiseksi. Hanketta yritettiinkin saada liikkeelle monta kertaa vuosina 1862\xe2\x80\x931918, mutta hankkeen toteutumisen esteen\xc3\xa4 olivat muun muassa nopea inflaatio ja Eschnerin liian yksityiskohtaiset testamenttim\xc3\xa4\xc3\xa4r\xc3\xa4ykset. H\xc3\xa4nen viimeinen tahtonsa oli muun muassa, ett\xc3\xa4 sairaala olisi pit\xc3\xa4nyt rakentaa Samppalinnan tuulimyllyn paikalle, jota pidettiin tarkoitukseen sopimattomana tonttina._NEWLINE_Vuonna 1919 perustettiin sairaalahankkeen toteuttamiseksi s\xc3\xa4\xc3\xa4ti\xc3\xb6 nimelt\xc3\xa4 Stiftelsen Eschnerska Frilasarettet. S\xc3\xa4\xc3\xa4ti\xc3\xb6 omisti Samppalinnan tuulimyllyn vuoteen 1956 asti, jolloin se teki kaupungin kanssa vaihtokaupan ja sai tilalle sairaalatontin M\xc3\xa4ntym\xc3\xa4elt\xc3\xa4, nykyisen Turun kaupunginsairaalan alueelta._NEWLINE_Vuonna 1967 lopulta todettiin lahjanantajan alkuper\xc3\xa4isen toiveen t\xc3\xa4ytt\xc3\xa4minen mahdottomaksi, ja s\xc3\xa4\xc3\xa4ti\xc3\xb6n s\xc3\xa4\xc3\xa4nt\xc3\xb6j\xc3\xa4 muutettiin 1967 ja 2008 niin, ett\xc3\xa4 s\xc3\xa4\xc3\xa4ti\xc3\xb6 voi vapaammin tukea turkulaista ja varsinaissuomalaista sairaalatoimintaa, vanhusten asumista ja ennalta ehk\xc3\xa4isev\xc3\xa4\xc3\xa4 terveydenhoitoa.'